Document ID: 32015R0340

A BIZOTTSÁG (EU) 2015/340 RENDELETE
(2015. február 20.)
a légiforgalmi irányítói szakszolgálati engedélyekre és tanúsítványokra vonatkozó formai követelményeknek és igazgatási eljárásoknak a 216/2008/EK európai parlamenti és tanácsi rendelet értelmében történő meghatározásáról, a 923/2012/EU bizottsági végrehajtási rendelet módosításáról és a 805/2011/EU bizottsági rendelet hatályon kívül helyezéséről
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a polgári repülés területén közös szabályokról és az Európai Repülésbiztonsági Ügynökség létrehozásáról, valamint a 91/670/EGK tanácsi irányelv, az 1592/2002/EK rendelet és a 2004/36/EK irányelv hatályon kívül helyezéséről szóló, 2008. február 20-i 216/2008/EK európai parlamenti és tanácsi rendeletre (1) és különösen annak 8c. cikke (10) bekezdésére és 10. cikke (5) bekezdésére,
mivel:
(1)
A légiforgalmi irányítóknak, valamint a képzésükben, vizsgáztatásukban, ellenőrzésükben, illetve egészségügyi vizsgálatukban és értékelésükben részt vevő személyeknek és szervezeteknek meg kell felelniük a 216/2008/EK rendelet Vb. mellékletében foglalt alapvető követelményeknek. Ezen belül előírás, hogy amennyiben megállapítást nyer, hogy a szóban forgó személyek és szervezetek megfelelnek az alapvető követelményeknek, részükre szakszolgálati engedélyt vagy tanúsítványt kell kiadni.
(2)
Az európai engedély hatékony eszköznek bizonyult a légiforgalmi irányítás biztonságos működtetésében kulcsszerepet játszó légiforgalmi irányítók szakmai alkalmasságának elismerésére és tanúsítására. Az Unió-szerte alkalmazott szakmai alkalmassági norma csökkentette az e téren tapasztalható különbségeket, és ezáltal a léginavigációs szolgáltatók közötti fokozott regionális együttműködés keretében hozzájárult a munkaszervezés hatékonyabbá tételéhez. Az Unióban dolgozó légiforgalmi irányítók közös szakszolgálati engedélyezési rendszerének fenntartása és javítása az európai légiforgalmi irányítási rendszer fontos eleme. E célból most meg kell határozni a légiforgalmi irányítói szakszolgálati engedélyekre és tanúsítványokra vonatkozó, a terület legkorszerűbb megoldásait tükröző formai követelményeket és igazgatási eljárásokat.
(3)
A léginavigációs szolgáltatások végzése magasan képzett személyeket és különösen légiforgalmi irányítókat igényel, akik szakmai alkalmasságát az e rendeletben meghatározott részletes követelmények alapján kiadott szakszolgálati engedély igazolja. A szakszolgálati engedélyben feltüntetett jogosításnak jeleznie kell azon légiforgalmi szolgálati tevékenység típusát, amelynek ellátására a légiforgalmi irányító jogosult. A szakszolgálati engedélyben feltüntetett kiterjesztéseknek egyrészről a légiforgalmi irányító szakképesítéseit, másrészről az illetékes hatóságok által kiadott, egy bizonyos szektor, szektorcsoport és/vagy munkahely tekintetében végezhető tevékenység ellátására vonatkozó engedélyt kell tartalmazniuk.
(4)
Az e rendelet alapján felügyeleti és megfelelés-ellenőrző feladatokat ellátó hatóságoknak kellő mértékben függetleneknek kell lenniük a légiforgalmi irányítóktól a szakszolgálati engedélyek kiadásakor vagy a kiterjesztések érvényességének meghosszabbításakor, illetve a szakszolgálati engedélyek, jogosítások, kiterjesztések vagy minősítések felfüggesztésekor vagy visszavonásakor, amennyiben azok kiadásának feltételei már nem teljesülnek. A szóban forgó hatóságoknak a léginavigációs szolgáltatóktól és a képzési szervezetektől is kellően függetleneknek kell lenniük. A hatóságoknak folyamatosan képesnek kell lenniük feladataik hatékony ellátására. Az e rendeletben meghatározott felelősségi körrel felruházott - egy vagy több - illetékes hatóság azonos lehet az 549/2004/EK európai parlamenti és tanácsi rendelet (2) 4. cikkének megfelelően kijelölt vagy létrehozott szervvel vagy szervekkel. Az Európai Repülésbiztonsági Ügynökségnek (a továbbiakban: az Ügynökség) kell eljárnia a tagállamok területén kívül található légiforgalmi irányítói képzési szervezetek tanúsítványainak, valamint - adott esetben - az e szervezetek által foglalkoztatott személyek bizonyítványainak kiadásáért és megújításáért felelős illetékes hatóságként. Ebbéli minőségében a szóban forgó hatóságokkal azonos követelményeknek kell megfelelnie.
(5)
Tekintettel az Európai Unió légi forgalmának sajátosságaira, a léginavigációs szolgáltatók által foglalkoztatott légiforgalmi irányítók tekintetében a szakmai alkalmasságra vonatkozóan közös normákat kell bevezetni és hatékonyan alkalmazni a nyilvánosság számára nyújtott légiforgalmi irányítási és léginavigációs szolgáltatások (ATM/ANS) biztosítása céljából.
(6)
A tagállamok számára lehetőséget kell biztosítani arra, hogy ezt a rendeletet a 216/2008/EK rendelet 1. cikke (2) bekezdésének c) pontjában szereplő szolgáltatásokat a nyilvánosság számára biztosító katonai állományukra is alkalmazhassák.
(7)
A repülőesemények és balesetek bekövetkezése igen gyakran jelentős részben a nem megfelelő kommunikációra vezethető vissza. Ezért részletes nyelvismereti követelményeket kell meghatározni a légiforgalmi irányítók számára. Ezek a követelmények a Nemzetközi Polgári Repülési Szervezet (ICAO) által elfogadott követelményeken alapulnak és e nemzetközileg elismert normák érvényesítését szolgálják. A munkavállalók szabad mozgásának ösztönzése, és egyúttal a biztonság garantálása érdekében a nyelvi követelmények tekintetében érvényesül a megkülönböztetésmentesség, az átláthatóság és az arányosság elve. A nyelvismereti kiterjesztés érvényességének összhangban kell lennie az e rendeletben meghatározott nyelvismereti szinttel.
(8)
A légiforgalmi irányítói szakszolgálati engedélyek megszerzésére és megtartására vonatkozó közös szabályok elengedhetetlenek ahhoz, hogy a tagállamok jobban bízzanak egymás engedélyezési rendszereiben. A biztonság magas szintjének szavatolása érdekében a légiforgalmi irányítói képzésekre, szakképesítésekre és szakmai alkalmasságra vonatkozóan egységes követelményeket kell bevezetni. Mindez a biztonságos és magas színvonalú légiforgalmi irányító szolgáltatások nyújtását is szolgálja, és hozzájárul a szakszolgálati engedélyek elismeréséhez az Európai Unió egészében, elősegítve ezáltal a légiforgalmi irányítók szabad mozgását és rendelkezésre állását.
(9)
A Légi Közlekedés Biztonságáért Felelős Európai Szervezet (Eurocontrol) a kezdő képzésre vonatkozóan megfelelő normákat határozott meg, amelyeket a „Specification for the ATCO Common Core Content Initial Training” (a légiforgalmi irányítók kezdő képzése közös törzsanyagának tartalmára vonatkozó előírás) tartalmazza. A tudományos és technikai fejlődés figyelembevétele, valamint a légiforgalmi irányítók mobilitásának kulcselemét képező kezdő képzés egységes megközelítésének elősegítése érdekében e normákat át kell ültetni az uniós jogszabályokba. A 216/2008/EK rendelet 8c. cikkében meghatározott vonatkozó alapvető követelmények figyelembevételével a munkahelyi képzés és a továbbképzés tekintetében is követelményeket kell meghatározni. Európai képzési követelmények hiányában a tagállamok továbbra is támaszkodhatnak az ICAO által kidolgozott képzési normákra.
(10)
Az Eurocontrol, egy szakértői csoporttal folytatott konzultáció eredményeként követelményeket dolgozott ki a légiforgalmi irányítók egészségügyi minősítéséhez, amelyeket a tagállamok - az ICAO-egyezmény 1. mellékletével együtt - már most is alkalmaznak. A szóban forgó követelményeket, a tagállamokban való egységes alkalmazásuk érdekében most át kell ültetni az uniós jogszabályokba.
(11)
Annak érdekében, hogy a tagállamok az ICAO nemzeti repülésbiztonsági programjának megfelelően, az illetékes hatóságok és a nevükben eljáró szervezetek által működtetett igazgatási és irányítási rendszerek segítségével megfelelő módon, strukturált formában gyakorolhassák felelősségi köreiket és teljesíthessék kötelezettségeiket, e rendeletnek meg kell határoznia az illetékes hatóságok által alkalmazandó követelményeket.
(12)
A képzési szervezetek tanúsítása alapvető szerepet játszik a légiforgalmi irányítói képzés magas színvonalának biztosításában, és ezáltal a biztonságos légiforgalom-irányításban. Éppen ezért meg kell erősíteni a képzési szervezetekre vonatkozó követelményeket. Lehetővé kell tenni a képzések képzési típus szerinti, képzési szolgáltatási csomagként vagy képzési és léginavigációs szolgáltatások csomagjaként való tanúsítását, az egyes szervezetek által kínált képzések sajátosságainak figyelembevételével.
(13)
Indokolt, hogy a szakszolgálati engedély megszerzésével kapcsolatos, az életkorra és az egészségügyi követelményekre vonatkozó általános feltételek a már kiadott szakszolgálati engedélyek tulajdonosait ne érintsék. A szakszolgálati engedélyhez kapcsolódó meglévő jogosultságok fenntartása, valamint az engedélyesek és az illetékes hatóságok számára a zökkenőmentes átmenet biztosítása érdekében a tagállamok által a 2006/23/EK európai parlamenti és tanácsi irányelvvel (3) és a 805/2011/EU bizottsági rendelettel (4) összhangban kiadott szakszolgálati engedélyeket és orvosi minősítéseket e rendelettel összhangban kiadottnak kell tekinteni.
(14)
A következetesség érdekében a „pszichoaktív anyag” fogalmának a 923/2012/EU bizottsági végrehajtási rendeletben (5) szereplő meghatározását módosítani kell.
(15)
Noha ez a rendelet korábbi vívmányokra és uniós szabályozási követelményekre támaszkodik, az egyértelműség érdekében a 805/2011/EU rendeletet hatályon kívül kell helyezni.
(16)
A 216/2008/EK rendelet 17. cikke (2) bekezdésének b) pontjával és 19. cikkének (1) bekezdésével összhangban a Bizottságot az e rendeletben szereplő intézkedések kidolgozása során az Ügynökség segítette.
(17)
Az e rendeletben előírt intézkedések összhangban vannak a 216/2008/EK rendelet 65. cikkével létrehozott bizottság véleményével,
ELFOGADTA EZT A RENDELETET:
1. cikk
Tárgy és alkalmazási kör
(1) Ez a rendelet részletes szabályokat állapít meg az alábbiakra vonatkozóan:
a)
a légiforgalmi irányítók és gyakornok légiforgalmi irányítók szakszolgálati engedélyei, kapcsolódó jogosításai és kiterjesztései kiadásának, felfüggesztésének és visszavonásának feltételei, valamint az ilyen engedélyekkel, jogosításokkal és kiterjesztésekkel rendelkezők jogosultságai és kötelezettségei;
b)
a légiforgalmi irányítók és a gyakornok légiforgalmi irányítók orvosi minősítései kiadásának, korlátozásának, felfüggesztésének és visszavonásának feltételei, valamint az ilyen orvosi minősítésekkel rendelkezők jogosultságai és kötelezettségei;
c)
a légiforgalmi irányítókkal és a gyakornok légiforgalmi irányítókkal foglalkozó repülőorvos-szakértők és repülőorvosi központok tanúsítása;
d)
légiforgalmi irányítói képzési szervezetek tanúsítása;
e)
az ilyen szakszolgálati engedélyek, jogosítások, kiterjesztések és orvosi minősítések érvényesítésének, újraérvényesítésének, megújításának és felhasználásának feltételei.
(2) Ezt a rendeletet a következőkre kell alkalmazni:
a)
a 216/2008/EK rendelet hatálya alá tartozó funkciókat ellátó gyakornok légiforgalmi irányítók és légiforgalmi irányítók;
b)
a jelentkezők szakszolgálati engedélyezésében, képzésében, vizsgáztatásában, ellenőrzésében és egészségügyi vizsgálatában, illetve minősítésében e rendelettel összhangban részt vevő személyek és szervezetek.
2. cikk
A követelményeknek és eljárásoknak való megfelelés
(1) Az 1. cikk (2) bekezdésének a) és b) pontjában említett légiforgalmi irányítóknak és gyakornok légiforgalmi irányítóknak, valamint a jelentkezők szakszolgálati engedélyezésében, képzésében, vizsgáztatásában, ellenőrzésében és egészségügyi vizsgálatában, illetve értékelésében részt vevő személyeknek és szervezeteknek a 6. cikkben említett illetékes hatóság által kiadott, az I., III. és IV. melléklet rendelkezései szerinti képzettséggel és engedéllyel kell rendelkezniük.
(2) Az 1. cikk (2) bekezdésének b) pontjában említett szervezeteknek az e rendelet I., II., III. és IV. mellékletében meghatározott formai követelményeknek és igazgatási eljárásoknak megfelelő képzettséggel, és az ahhoz kapcsolódó, a 6. cikkben említett illetékes hatóság által kiadott tanúsítvánnyal kell rendelkezniük.
(3) Az 1. cikk (2) bekezdésének a) és b) pontjában említett személyek orvosi minősítésének meg kell felelnie az e rendelet III. és IV. mellékletében meghatározott formai követelményeknek és igazgatási eljárásoknak.
(4) A Szerződés hatálya alá tartozó terület légterében légiforgalmi szolgáltatást nyújtó, és tevékenységeit elsődlegesen a Szerződés rendelkezéseinek hatálya alá tartozó területen kívül végző, illetve adott esetben e területen kívüli székhellyel rendelkező léginavigációs szolgáltatók által alkalmazott légiforgalmi irányítókat úgy kell tekinteni, hogy az (1) bekezdéssel összhangban kiállított szakszolgálati engedéllyel rendelkeznek, feltéve, hogy:
a)
egy harmadik ország által a Chicagói Egyezmény 1. melléklete szerint kiállított légiforgalmi irányítói szakszolgálati engedéllyel rendelkeznek;
b)
valamint a 6. cikkben említett illetékes hatóság felé bizonyították, hogy részt vettek képzésen és sikeresen teljesítették az I. mellékletben szereplő, az ATCO rész D. alrészének 1-4. szakaszában előírtakkal egyenértékű vizsgákat és értékeléseket.
Az első albekezdésben említett légiforgalmi irányítók feladatai és funkciói nem terjedhetnek túl a harmadik ország által kiállított engedélyben biztosított jogosultságokon.
(5) A tagállamok területén kívül elhelyezkedő képzési szervezetek által alkalmazott gyakorlati oktatókat és értékelőket úgy kell tekinteni, hogy az (1) bekezdéssel összhangban lévő képzettséggel rendelkeznek, feltéve, hogy:
a)
egy harmadik ország által a Chicagói Egyezmény 1. melléklete szerint kiadott légiforgalmi irányítói szakszolgálati engedéllyel, és az általuk oktatni vagy értékelni engedélyezettnek megfelelő jogosítással és - adott esetben - jogosításkiterjesztéssel rendelkeznek;
b)
valamint a 6. cikkben említett illetékes hatóság felé bizonyították, hogy részt vettek képzésen és sikeresen teljesítették az I. mellékletben szereplő, az ATCO rész D. alrészének 5. szakaszában előírtakkal egyenértékű vizsgákat és értékeléseket.
Az első albekezdésben említett jogosultságokat a harmadik ország által kiadott bizonyítványon fel kell tüntetni, és azokat a tagállamok területén kívül elhelyezkedő képzési szervezeteknek nyújtott oktatásra és értékelésre kell korlátozni.
3. cikk
Légiforgalmi irányítói szolgáltatások nyújtása
(1) Légiforgalmi irányítói szolgálati tevékenységet kizárólag az e rendelet szerinti képzettséggel és szakszolgálati engedéllyel rendelkező légiforgalmi irányítók láthatnak el.
(2) A 216/2008/EK rendelet 1. cikke (3) bekezdésére is figyelemmel, a tagállamok lehetőség szerint gondoskodnak arról, hogy a katonai állomány által a nyilvánosság számára biztosított vagy hozzáférhetővé tett, a szóban forgó rendelet 1. cikke (2) bekezdésének c) pontjában említett szolgáltatások legalább a szóban forgó rendelet Vb. mellékletében foglalt alapvető követelmények szerinti biztonsági szinten valósuljanak meg.
(3) A tagállamok dönthetnek úgy, hogy ezt a rendeletet a nyilvánosság számára szolgáltatásokat biztosító katonai állományukra is alkalmazzák.
4. cikk
Fogalommeghatározások
E rendelet alkalmazásában:
1. „rendellenes helyzet”: nem rendszeresen és nem általánosan előforduló olyan körülmények, ideértve a korlátozott üzemmód által meghatározott helyzeteket is, amelyek kezelésére a légiforgalmi irányító nem rendelkezik automatikus készségekkel;
2. „elfogadható megfelelési módozatok (AMC)”: az Ügynökség által elfogadott, nem kötelező érvényű előírások, amelyekkel bizonyítható a 216/2008/EK rendeletnek és a rendelet végrehajtási szabályainak való megfelelés;
3. „légiforgalmi irányító szolgálat (ATC)”: a következő feladatokat ellátó szolgálat:
a)
összeütközések megelőzése:
-
légi járművek között, és
-
a munkaterületen a légi jármű és akadályok között; valamint
b)
a légi forgalom gyors és rendezett áramlásának elősegítése és fenntartása;
4. „légiforgalmi irányítóegység (ATC egység)”: gyűjtőfogalom, mely jelenthet körzeti irányítóközpontot, bevezető irányítóegységet vagy repülőtéri irányítótornyot;
5. „alternatív megfelelési módozatok”: a meglévő elfogadható megfelelési módozatokra alternatívát kínáló megfelelési módozatok, vagy a 216/2008/EK rendeletnek és a rendelet azon végrehajtási szabályainak való megfelelésre szolgáló új megfelelési módozatok, amelyekhez nem kapcsolódik az Ügynökség által jóváhagyott elfogadható megfelelési módozat;
6. „értékelés”: a gyakorlati készségek szakszolgálati engedély, jogosítás és/vagy kiterjesztés(ek) kiadása, újraérvényesítése és/vagy megújítása céljából végzett kiértékelése, amelynek részeként értékelik az értékelt személy viselkedését, az ismeretek gyakorlati alkalmazását és azok megértését;
7. „értékelői kiterjesztés”: a szakszolgálati engedélybe bejegyzett és annak részét képező engedély, amely feltünteti, hogy az engedélyes a szakismerete alapján értékelheti gyakornok légiforgalmi irányítók és légiforgalmi irányítók gyakorlati készségeit;
8. „kritikusesemény-stressz”: váratlan eseményt, balesetet, repülőeseményt vagy súlyos repülőeseményt követően szokatlan és/vagy szélsőséges érzelmi, fizikai és/vagy viselkedési reakciók megjelenése az egyénnél;
9. „vészhelyzet”: azonnali intézkedéseket igénylő komoly és veszélyes helyzet;
10. „vizsgáztatás”: hivatalos keretek között megtartott tudásfelmérés, amelynek során egy személy ismereteit és hozzáértését értékelik;
11. „útmutató dokumentum (GM)”: az Ügynökség által kidolgozott nem kötelező érvényű dokumentum, amely segít egy követelmény vagy előírás jelentésének szemléltetésében, és támpontot nyújt a 216/2008/EK rendelet, annak végrehajtási szabályai és az elfogadható megfelelési módozatok értelmezéséhez;
12. „ICAO helységazonosító kód”: az ICAO DOC 7910 számú kézikönyvének legfrissebb aktualizált verziójában előírt szabályokkal összhangban létrehozott, egy meghatározott rögzített légiforgalmi állomás helyszínéhez rendelt négybetűs kód;
13. „nyelvismereti kiterjesztés”: a szakszolgálati engedélybe bejegyzett és annak részét képező engedély, mely feltünteti az engedélyes nyelvismeretét;
14. „szakszolgálati engedély”: e rendelettel összhangban kiadott és kiterjesztéseket tartalmazó dokumentum, amely jogszerű birtokosát feljogosítja a dokumentumban foglalt jogosítások és kiterjesztések által biztosított jogosultságok gyakorlására;
15. „munkahelyi gyakorlati képzés”: a munkahelyi képzés azon szakasza, amelynek során a korábban megszerzett, munkakörrel kapcsolatos rutinokat és készségeket egy képesített munkahelyi gyakorlati oktató felügyelete mellett, éles forgalmi helyzetben alkalmazzák a gyakorlatban;
16. „munkahelyi gyakorlati oktatói (OJTI) kiterjesztés”: a szakszolgálati engedélybe bejegyzett és annak részét képező engedély, mely feljogosítja az engedélyest munkahelyi gyakorlati képzés és repülésszimulációs oktatóeszközökkel folytatott képzés nyújtására;
17. „részfeladat-oktatóeszköz (PTT)”: olyan repülésszimulációs oktatóeszköz, amellyel egyes konkrét operatív feladatokhoz kapcsolódó képzés nyújtható anélkül, hogy a képzésben részt vevőnek a teljes körű operatív környezettel általában együtt járó összes feladatot gyakorolnia kellene;
18. „teljesítménycél”: a képzésben részesülő személytől elvárt teljesítmény, a teljesítésre vonatkozó körülmények és a képzésben részesülő személy által teljesítendő szint világos és egyértelmű megállapítása;
19. „ideiglenes alkalmatlanság”: olyan ideiglenes állapot, amelyben a szakszolgálati engedélyes érvényes jogosításai, kiterjesztései és orvosi minősítése ellenére átmenetileg elveszíti a szakszolgálati engedélyéből adódó jogosultságok gyakorlásának képességét;
20. „pszichoaktív anyagok”: az alkohol, az opioidok, a kannabinoidok, a nyugtatók és az altatók, a kokain, valamint az egyéb pszichostimulánsok, hallucinogének és illékony oldószerek, kivéve a kávét és a dohányt;
21. „jogosításkiterjesztés”: a szakszolgálati engedélybe bejegyzett és annak részét képező engedély, mely megállapítja a jogosításhoz kapcsolódó egyedi feltételeket, jogosultságokat vagy korlátozásokat;
22. „megújítás”: jogosítás, kiterjesztés vagy minősítés érvényességének lejártát követően végrehajtott olyan hatósági adminisztratív intézkedés, amely révén meghatározott követelmények teljesítése esetén, meghatározott időtartamra megújításra kerülnek a jogosítással, kiterjesztéssel vagy minősítéssel járó jogosultságok;
23. „meghosszabbítás”: jogosítás, kiterjesztés vagy minősítés érvényességi időtartamán belül végrehajtott hatósági adminisztratív intézkedés, amely lehetővé teszi az engedélyes számára, hogy meghatározott követelmények teljesítését követően, meghatározott időtartamon át tovább gyakorolhassa a jogosítással, kiterjesztéssel vagy minősítéssel járó jogosultságokat;
24. „szektor”: valamely irányítói körzet egy része és/vagy valamely repüléstájékoztató vagy magaslégtéri körzet egy része;
25. „szimulátor”: repülésszimulációs oktatóeszköz, amely a valós operatív környezet fontos jellemzőivel bír, és reprodukálja azokat az operatív feltételeket, amelyek mellett a képzésben részesülő személy közvetlenül tud valós idejű feladatokat gyakorolni;
26. „repülésszimulációs oktatóeszköz”: minden olyan eszköz, amelyet operatív körülmények szimulálására használnak, ideértve a szimulátorokat és a részfeladat-szimulátorokat;
27. „szimulátoroktatói (STDI) kiterjesztés”: a szakszolgálati engedélybe bejegyzett és annak részét képező engedély, amely feljogosítja az engedélyest repülésszimulációs oktatóeszközökkel folytatott képzés nyújtására;
28. „tanfolyam”: strukturált keretek között megvalósított, meghatározott időtartamon belül megtartott elméleti és/vagy gyakorlati képzés;
29. „képzési szervezet”: olyan szervezet, amely részére az illetékes hatóság képzési tanúsítványt adott ki egy vagy több képzéstípusra vonatkozóan;
30. „munkahelyi kiterjesztés”: a szakszolgálati engedélybe bejegyzett és annak részét képező engedély, amely feltünteti az ICAO helységazonosító kódot, valamint azt a szektort, szektorcsoportot és/vagy munkahelyeket, amelyekben az engedélyes munkavégzésre jogosult;
31. „érvényesítés”: az a folyamat, amelynek során egy jogosításhoz vagy jogosításkiterjesztéshez kapcsolódó munkahelyi kiterjesztési tanfolyam sikeres elvégzése révén az engedélyes elkezdheti az adott jogosítással vagy jogosításkiterjesztéssel járó jogosultságok gyakorlását.
5. cikk
Illetékes hatóság
(1) A tagállamok egy vagy több illetékes hatóságot jelölnek ki vagy hoznak létre, amelyet felruháznak az e rendelet hatálya alá tartozó személyek és szervezetek tanúsításával és felügyeletével kapcsolatos feladatkörökkel.
(2) Egy funkcionális légtérblokkon belül, illetve határon átnyúló szolgáltatás esetében az érintett tagállamok közötti egyeztetés útján kell kijelölni az illetékes hatóságo(ka)t.
(3) Amennyiben egy tagállam egynél több illetékes hatóságot jelöl ki vagy hoz létre, a hatásköröket és - szükség esetén - a földrajzi területet illetően egyértelműen meg kell határozni az egyes illetékes hatóságok felelősségi körét. Az e rendelet hatálya alá tartozó összes szervezet és személy hatékony felügyelete érdekében a szóban forgó hatóságok tevékenységeit - saját hatáskörükön belül - össze kell hangolni.
(4) Az illetékes hatóságnak vagy hatóságoknak függetlennek kell lenniük a léginavigációs szolgáltatóktól és a képzési szervezetektől. A függetlenség egyrészről az illetékes hatóságok, másrészről a léginavigációs szolgáltatók és a képzési szervezetek legalább funkcionális szinten megvalósított megfelelő szétválasztása révén biztosítható. Az illetékes hatóságok kötelesek hatásköreiket pártatlan és átlátható módon gyakorolni.
Az első albekezdés az Ügynökségre is alkalmazandó azokban az esetekben, amikor a 6. cikk (2) bekezdésének b) pontja és (3) bekezdése a) pontjának ii. alpontja szerint illetékes hatóságként jár el.
(5) A tagállamok meggyőződnek arról, hogy az illetékes hatóságok rendelkeznek a tanúsítványuk és a felügyeleti programjuk hatálya alá tartozó tanúsítási és felügyeleti tevékenységek lefolytatásához szükséges képességekkel, és ezen belül a II. mellékletben (ATCO.AR. rész) előírt követelmények teljesítéséhez szükséges erőforrásokkal. A tagállamok ennek során kiemelten figyelembe veszik az illetékes hatóságok által a képességeik igazolása céljából a II. melléklet ATCO.AR.A.005 a) pontjával összhangban készített értékeléseket.
(6) A tagállamok meggyőződnek arról, hogy az illetékes hatóságoknál foglalkoztatott azon személyek esetében, akik e rendelet szerinti felügyeleti és tanúsítási tevékenységet végeznek, nem áll fenn - különösen rokoni kapcsolat vagy pénzügyi érdekeltség okán - közvetlen vagy közvetett összeférhetetlenség.
(7) A tagállamok által a 805/2011/EU bizottsági rendelet alkalmazásában kijelölt vagy létrehozott egy vagy több illetékes hatóságot úgy kell tekinteni, hogy e rendelet alkalmazásában is illetékes hatóság marad, kivéve, ha az érintett tagállam másképp határoz. Ez utóbbi esetben a tagállamok értesítik az Ügynökséget az e rendelet alkalmazásában kijelölt vagy létrehozott egy vagy több illetékes hatóság nevéről és címéről, valamint ezek mindenkori változásairól.
6. cikk
Illetékes hatóság az I., III. és IV. melléklet alkalmazásában
(1) Az I. melléklet alkalmazásában az illetékes hatóság a tagállam által kijelölt vagy létrehozott azon egy vagy több hatóság, amelyhez a szakszolgálati engedély kiadása iránti kérelmeket benyújtják.
(2) A III. melléklet alkalmazásában és a léginavigációs szolgáltatókra vonatkozóan az I. mellékletben szereplő követelmények felügyelete tekintetében az illetékes hatóság:
a)
az azon tagállam által a felügyeleti feladatok ellátásában illetékes hatóságnak kijelölt vagy létrehozott hatóság, amelyikben a kérelmező elsődlegesen tevékenységeit végzi, illetve amelyikben adott esetben székhelye található, kivéve, ha a tagállamok vagy az illetékes hatóságok közötti két- vagy többoldalú megállapodás másként rendelkezik;
b)
az Ügynökség, amennyiben a kérelmező tevékenységeit elsődlegesen a tagállamok területén kívül végzi, illetve adott esetben székhelye a tagállamok területén kívül található.
(3) A IV. melléklet alkalmazásában az illetékes hatóság:
a)
a repülőorvosi központok esetében:
i.
a repülőorvosi központ fő működési helyeként szolgáló tagállam által kijelölt hatóság;
ii.
az Ügynökség, ha a repülőorvosi központ székhelye harmadik országban van;
b)
a repülőorvos-szakértők esetében:
i.
a repülőorvos-szakértő fő működési helyeként szolgáló tagállam által kijelölt hatóság;
ii.
ha a repülőorvos szakértő fő működési helye harmadik országban van, az azon tagállam által kijelölt hatóság, amelyhez a repülőorvos-szakértő a repülőorvos-szakértői tanúsítvány kiadására vonatkozó kérelmet benyújtja.
7. cikk
Átmeneti rendelkezések
(1) A 2006/23/EK irányelv rendelkezésein alapuló nemzeti jogszabályok vonatkozó rendelkezéseivel összhangban kiadott szakszolgálati engedélyeket, jogosításokat és kiterjesztéseket, valamint a 805/2011/EU rendelettel összhangban kiadott szakszolgálati engedélyeket, jogosításokat és kiterjesztéseket úgy kell tekinteni, hogy azokat e rendeletnek megfelelően adták ki.
(2) A 805/2011/EU rendelet 31. cikkének (1) bekezdésén alapuló nemzeti jogszabályok szerint „óceáni irányítás” (OCN) jogosításkiterjesztéssel kiadott „körzeti irányítás eljárás” (ACP) jogosításokat úgy kell tekinteni, hogy azokat e rendeletnek megfelelően adták ki.
(3) A 2006/23/EK irányelven alapuló nemzeti jogszabályok vonatkozó rendelkezéseivel, illetve a 805/2011/EU rendelet rendelkezéseivel összhangban kiadott orvosi minősítéseket, képzési szervezeti, repülőorvos-szakértői és repülőorvos-központi tanúsítványokat, valamint munkahelyi szaktudás-értékelő rendszerek és képzési tervek jóváhagyásait úgy kell tekinteni, hogy azokat e rendeletnek megfelelően adták ki.
8. cikk
Szakszolgálati engedélyek cseréje, valamint jogosultságok, tanfolyamok és munkahelyi szaktudás-értékelő rendszerek átalakítása
(1) A tagállamok a 7. cikk (1) bekezdésében említett szakszolgálati engedélyeket legkésőbb 2015. december 31-ig vagy - ha a tagállam él a 11. cikk (2) bekezdése szerinti eltéréssel - 2016. december 31-ig lecserélik az e rendelet II. mellékletének 1. függelékében megadott formátumnak megfelelő szakszolgálati engedélyekre.
(2) A tagállamok a 7. cikk (3) bekezdésében említett légiforgalmi irányítói képzési szervezeti tanúsítványokat legkésőbb 2015. december 31-ig vagy - ha a tagállam él a 11. cikk (2) bekezdése szerinti eltéréssel - 2016. december 31-ig lecserélik az e rendelet II. mellékletének 2. függelékében megadott formátumnak megfelelő tanúsítványokra.
(3) A tagállamok a repülőorvos-szakértők és a repülőorvos központok 7. cikk (3) bekezdésében említett tanúsítványait legkésőbb 2015. december 31-ig vagy - ha a tagállam él a 11. cikk (2) bekezdése szerinti eltéréssel - 2016. december 31-ig lecserélik az e rendelet II. mellékletének 3. és 4. függelékében megadott formátumnak megfelelő tanúsítványokra.
(4) A kezdő képzésben tevékenykedő vizsgáztatók és értékelők 805/2011/EU bizottsági rendelet 20. cikke szerinti jogosultságait és az illetékes hatóság által a 805/2011/EU bizottsági rendelet 24. cikke szerint jóváhagyott, a munkahelyi képzésben és továbbképzésben tevékenykedő vizsgáztatók és szaktudás-értékelők jogosultságait az illetékes hatóságok adott esetben legkésőbb 2015. december 31-ig vagy - ha a tagállam él a 11. cikk (2) bekezdése szerinti eltéréssel - 2016. december 31-ig átalakítják az e rendelet szerinti értékelői kiterjesztéshez tartozó jogosultságokká.
(5) A szimulátorra vagy repülésszimulációs oktatóeszközre vonatkozó nemzeti szintű oktatói jogosultságokat az illetékes hatóságok adott esetben legkésőbb 2015. december 31-ig vagy - ha a tagállam él a 11. cikk (2) bekezdése szerinti eltéréssel - 2016. december 31-ig repülésszimulációs oktatóeszközre vonatkozó, az e rendelet szerinti szimulátoroktatói kiterjesztési jogosultságokká alakíthatják át.
(6) A léginavigációs szolgáltatók legkésőbb 2015. december 31-ig vagy - ha a tagállam él a 11. cikk (2) bekezdése szerinti eltéréssel - 2016. december 31-ig átalakítják munkahelyi szaktudás-értékelő rendszerüket, hogy az megfeleljen e rendelet követelményeinek.
(7) A légiforgalmi irányítói képzési szervezetek legkésőbb 2015. december 31-ig vagy - ha a tagállam él a 11. cikk (2) bekezdése szerinti eltéréssel - 2016. december 31-ig átalakítják képzési terveiket, hogy azok megfeleljenek e rendelet követelményeinek.
(8) Az e rendelet alkalmazása előtt megkezdett, a 805/2011/EU rendeletnek megfelelő tanfolyamok elvégzéséről szóló képzési igazolásokat a megfelelő szakszolgálati engedélyek, jogosítások és kiterjesztések e rendelet szerinti kiadásához el kell fogadni, amennyiben az adott képzésre és az értékelésre legkésőbb 2016. június 30-án vagy - ha a tagállam él a 11. cikk (2) bekezdése szerinti eltéréssel - 2017. június 30-án kerül sor.
9. cikk
A 923/2012/EU bizottsági végrehajtási rendelet módosítása
A 923/2012/EU bizottsági végrehajtási rendelet 2. cikkének 104. pontja helyébe a következő szöveg lép:
„104. »pszichoaktív anyagok«: az alkohol, az opioidok, a kannabinoidok, a nyugtatók és az altatók, a kokain, valamint az egyéb pszichostimulánsok, hallucinogének és illékony oldószerek, kivéve a kávét és a dohányt;”
10. cikk
Hatályon kívül helyezés
A 805/2011/EU bizottsági rendelet hatályát veszti.
11. cikk
Hatálybalépés és alkalmazás
(1) Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ezt a rendeletet 2015. június 30-tól kell alkalmazni.
(2) Az (1) bekezdéstől eltérve a tagállamok úgy határozhatnak, hogy az I-IV. melléklet rendelkezéseit vagy azok egy részét 2016. december 31. előtt nem alkalmazzák.
Amennyiben egy tagállam él ezzel a lehetőséggel, erről legkésőbb 2015. július 1-jéig értesíti az Ügynökséget. Az értesítésben ismertetni kell az eltérés(ek) hatályát, valamint a tervezett intézkedésekről és ütemezésükről szóló végrehajtási programot. Ilyen esetekben a 805/2011/EU bizottsági rendelet vonatkozó rendelkezéseit továbbra is alkalmazni kell.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2015. február 20-án.

Labels: 10
7
8
9
12